ທ່ານນາງຄລິນຕັນສືບຕໍ່ທຳການເຄື່ອນໄຫວຢ້ຽມຢາມອິນເດັຍທີ່ກຸງນີວແດນລີ
ຂ່າວອື່ນໆອີກ: ສະຫະຣັດອາດຈະຈັດຕັ້ງໜ່ວຍສອບສວນ ພິເສດຂຶ້ນ; ມຽນມ້າກັກໂຕຝ່າຍຄ້ານໃນວັນລະລຶກເຖິງ ດວງວິນຍານຂອງມື້ລາງວິຣະບຸຣຸດຕໍ່ສູ້ເພື່ອເອກກະຣາດ
ຣັຖມຸນຕີການຕ່າງປະເທດສະຫະຣັດທ່ານນາງຮິນລາຣີ ຄລິນຕັນ ສືບຕໍ່ ທຳການເຄື່ອນໄຫວຢ້ຽມຢາມອິນເດັຍທີ່ກຸງນີວແດນລີ ໃນວັນອາທິດມື້ນີ້ ບ່ອນທ່ີທ່ານນາງຈະທຳການໂອ້ລົມສົນທະນາກັບນາຍົກຣັຖມຸນຕີ ມັນໂມຫັນ ສິງ ກ່ຽວກັບບັນຫາເຣື່ອງ ທ່ີຮວມທັງນະໂຍບາຍຕ່າງປະເທດ ການປ່ຽນແປງຂອງດິນຟ້າອາກາດ ແລະພລັງງານ ໃນຂະນະທ່ີພັກຢູ່ໃນກຸງນີວແດນລີນັ້ນ ທ່ານນາງຄລິນຕັນກໍຈະປະກອບສ່ວນໃນພິທີອັນນຶ່ງ ທ່ີເນ້ນເຖິງຄວາມພະຍາຍາມໃນການນຳໃຊ້ພລັງ ງານທ່ີສະອາດ ເຣື່ອງການປ່ຽນແປງຂອງດິນຟ້າອາກາດເປັນນຶ່ງໃນບັນຫາໂຕ້ແຍ່ງກັນ ໃນສາຍພົວພັນລະຫວ່າງສອງປະເທດ ເນື່ອງຈາກຣັຖບານນີວແດນລີ ຂັດຂືນຕໍ່ການຊຸກຍູ້ຂອງຣັຖບານທ່ານໂອບາມາ ເພື່ອໃຫ້ມີສົນທິສັນຍາຂອງໂລກ ທ່ີຈະມີການບັງຄັບໃຫ້ຫລຸດຜ່ອນການປ່ອຍຄວັນພິດອອກສູ່ບັນຍາກາດລົງນັ້ນ ນັກການທູດຂັ້ນສູງສຸດຂອງສະຫະຣັດເດີນທາງໄປຮອດກຸງນີວແດນລີຈາກເມືອງມອມໄບ ບ່ອນທ່ີທ່ານນາງໄດ້ຮຽກ ຮ້ອງໃຫ້ໂລກທຳການຕໍ່ສູ້ກັບພວກກໍ່ການຮ້າຍ ຫລັງຈາກໄປຮ່ວມໃນພິທີໄວ້ອາໄລໃຫ້ແກ່ພວກທ່ີໄດ້ຮັບເຄາະຮ້າຍ 166 ຄົນ ຈາກການໂຈມຕີຂອງພວກກໍ່ການຮ້າຍໃນນະຄອຍມອມໄບ ເມື່ອເດືອນພະຈິກປີ 2008 ນັ້ນ ນອກນັ້ນທ່ານນາງ ຄລິນຕັນ ກໍໄດ້ທຳການພົບປະກັບບັນດານັກທຸລະກິດ ການສຶກສາແລະກຸ່ມແມ່ຍິງເຊັ່ນກັນ ເຈົ້າໜ້າທ່ີສະຫະຣັດຫລາຍຄົນກ່າວວ່າ ຣັຖບານປະທານາທິບໍດີໂອບາມາ ກຳລັງພິຈາຣະນາຈະຈັດຕັ້ງໜ່ວຍສອບສວນພິເສດຂື້ນ ທີ່ຈະປະກອບດ້ວຍນັກສອບປາກຄຳມືອາຊີບ ເພື່ອຮັບມືກັບພວກຕ້ອງສົງໄສວ່າ ເປັນຜູ້ກໍ່ການຮ້າຍທ່ີມີຄ່າສູງ ເຈົ້າໜ້າທ່ີເຫລົ່ານີ້ກ່າວຕໍ່ໜັງສືພິມທ່ີສຳຄັນ 2 ສະບັບ ຄືໜັງສືພິມ Wall Street Journal ແລະ Washington Post ກ່ຽວກັບການຈັດຕັ້ງໜ່ວຍດັ່ງກ່າວໂດຍຂໍສງວນຊື່ໄວ້ວ່າ ໜ່ວຍງານພິເສດຂອງຣັຖບານ ກ່ຽວກັບວິທີການສອບສວນທີ່ເວົ້ານີ້ ຍັງບໍ່ທັນໄດ້ໄປລາຍງານໂຕຕໍ່ປະທານາທິບໍດີເທື່ອ ແລະວ່າຈຸດປະສົງຕົ້ນຕໍຂອງໜ່ວຍງານພິເສດນີ້ແມ່ນ ເພື່ອຊອກເກັບກຳເອົາຂ່າວລັບ ບໍ່ແມ່ນສ້າງຄະດີອາຍາຂື້ນມາເພື່ອດຳເນີນຄະດີ ແລະໜ່ວຍງານນີ້ຍັງຈະມີໜ້າທີ່ຄິດຄົ້ນຫາວິທີການສອບສວນແບບໃໝ່ຂື້ນມານຳອີກ ພວກເຈົ້າໜ້າທີ່ເຫລົ່ານີ້ເວົ້າຕື່ມວ່າ ໜ່ວຍງານພິເສດນີ້ຍັງບໍ່ທັນໄດ້ຕັດ ສິນໃຈເທື່ອວ່າ ຈະໃຫ້ອົງການໃດເປັນຜູ້ກຳກັບນຳໜ່ວຍງານນີ້ ແຕ່ຈະບໍ່ແມ່ນອົງການສືບລັບ CIA ຊຶ່ງເປັນອົງການທ່ີດຳເນີນການສືບສວນຕ່າງໆ ພາຍໃຕ້ຣັຖບານອະດີດປະທານາທິບໍດີບຸຊນັ້ນ ພວກເຫັນເຫດການຫລາຍຄົນກ່າວວ່າ ເຈົ້າໜ້າທີ່ມຽນມ້າໄດ້ກັກໂຕ ສະມາຊິກຂອງພັກຝ່າຍຄ້ານໄວ້ ຢ່າງນ້ອຍ 15 ຄົນ ຂນະທີ່ເຂົາເຈົ້າກຳລັງກັບຄືນມາ ຈາກພິທີລະນຶກເຖິງວັນເສຍຊີວິດຂອງບິດາຂອງ ຜູ້ນຳຝ່າຍຄ້ານ ທ່ານນາງອອງຊານຊູຈີ ເຖິງແມ່ນມີການຮັກສາຄວາມປອດໄພຢ່າງເຄ່ງຄັດກໍຕາມ ພວກເຄື່ອນໄຫວທີ່ນິຍົມປະຊາທິປະໄຕ ຫລາຍສິບຄົນ ພາກັນຍ່າງໄປຍັງສຸສານຂອງຜູ້ສລະຊີບເພື່ອຊາດ ໃນເຊົ້າວັນອາທິດມື້ນີ້ ເພື່ອລະນຶກເຖິງວັນທີ່ທ່ານ ອອງຊານ ກັບວິຣະບຸຣຸດຕໍ່ສູ້ເພື່ອເອກກະຣາດຂອງມຽນມ້າອີກ 10 ຄົນຖືກລອບສັງຫານ ເມື່ອວັນທີ 19 ເດືອນກໍລະກົດ ປີ 1947 ພວກຜູ້ນຳທະຫານມຽນມ້າ ເຄີຍໄດ້ຈັດພິທີຂື້ນໃນທົ່ວປະເທດເພື່ອເປັນຂີດໝາຍ ວັນຂອງຜູ້ສລະຊີບເພື່ອຊາດ ແຕ່ໃນວັນທີ 19 ກໍລະກົດມື້ນີ້ ພິທີທາງການ ແມ່ນມີແຕ່ການວາງພວງພາມາລາ ທີ່ສຸສານໃນນະຄອນ ຢ່າງກຸ້ງເທົ່ານັ້ນ ຕຳຫລວດອິນໂດເນເຊັຍກ່າວວ່າ ການວາງເບີດໂຈມຕີ ທ່ີໂຮງແຮມ2 ແຫ່ງໃນກຸງ Jakarta ໃນວັນສຸກຜ່ານມານີ້ ແມ່ນນ້ຳມືຂອງກຸ່ມ Je-maah Islamiya ກຸ່ມກໍ່ການຮ້າຍໃນຂົງເຂດ ທ່ີມີສາຍພົວພັນກັບກຸ່ມ al-Qaida ນັ້ນ ໂຄສົກຕຳຫລວດແຫ່ງຊາດອິນໂດເນເຊັຍ ທ່ານ Nan Soekarna ກ່າວຕໍ່ບັນດານັກຂ່າວໃນວັນອາທິດມື້ນີ້ວ່າ ລະເບີດລູກນຶ່ງທ່ີຍັງບໍ່ທັນ ແຕກ ທ່ີປະໄວ້ໃນຫ້ອງນອນແຂກໃນໂຮງແຮມ Marriott ຊຶ່ງຖືກໂຈມຕີພ້ອມກັນກັບໂຮງແຮມ Ritz-Carlton ທ່ີຢູ່ໃກ້ໆກັນນັ້ນ ມີລັກສະນະຄ້າຍຄືກັນກັບພວກວັດຖຸລະເບີດ ທ່ີໃຊ້ໃນການໂຈມຕີເທິງເກາະບາຫລີ ແລະລະເບີດທ່ີພົບເຫັນໃນການບຸກເຂົ້າກວດຄົ້ນໂຮງຮຽນກິນນອນອີສ ລາມແຫ່ງນຶ່ງ ຫວ່າງບໍ່ນານມານີ້ ນາງ Sidney Jones ນັກວິເຄາະກັບກຸ່ມ Inetrnational Crisis ກ່າວວ່າ ນາຍ Noordin Top ຄົນມາເລເຊັຍທ່ີເປັນຜູ້ນຳພາຂອງກຸ່ມ ຫົວຮຸນແຮງຈັດ Jemaah Islamiyah ນັ້ນ ມີທາງວ່າເປັນຜູ້ວາງແຜນໃນການໂຈມຕີຄັ້ງນີ້ ນາງກ່າວຕື່ມວ່າ ກ່ອນການວາງລະເບີດໂຈມຕີ ຕຳຫລວດໄດ້ຮັບຂ່າວລັບ ທ່ີສໍ່ສະແດງວ່າ ນາຍ Noordin Top ກຳລັງວາງແຜນການແນວໃດແນວນຶ່ງຢູ່ ບັນດາລັຖມຸນຕຣີຕ່າງປະເທດຂອງສະມາຄົມອາຊຽນ ກຳລັງເຕົ້າໂຮມ ກັນ ທີ່ເກາະພູເກັດຂອງໄທໃນວັນອາທິດມື້ນີ້ ເພື່ອເຂົ້າຮ່ວມໃນການສົນ ທະນາຫາລືທີ່ໃຫຍ່ທີ່ສຸດ ກ່ຽວກັບເລຶ່ອງຄວາມໝັ້ນຄົງຂອງຂົງເຂດເອ ເຊຍ ຄືກອງປະຊຸມຂອງສະພາປະຈຳຂົງເຂດຂອງອາຊຽນ ຫລື ARF ທີ່ປະກອບດ້ວຍ 27 ປະເທດສະມາຊິກ ຊື່ງນອກຈາກສມາຄົມອາຊ່ຽນ ແລ້ວ ກໍມີໂຮມທັງຫລາຍປະເທດຈາກຂົງເຂດເອເຊຍ ຕລອດທັງ ສະຫະພາບຢຸໂຣບ ຣັສເຊຍ ແລະສະຫະລັຖອາເມລິກາ ຄາດວ່າກອງ ປະຊຸມຄັ້ງນີ້ ຈະທຳການປຶກສາຫາລືກັນ ເລຶ່ອງຄວາມໝັ້ນຄົງ ບັນຫາ ການປ່ຽນແປງຂອງດິນຟ້າອາກາດ ບັນຫາ ການລະເມີດສິດທິມະນຸດ ໃນມຽນມາ ບັນຫານີວເຄລຍຂອງເກົາຫລີ ແລະ ເລຶ່ອງອື່ນໆອີກ ຊຶ່ງ ກອງປະຊຸມດັ່ງກ່າວນີ້ຈະດຳເນີນໄປ ຈົນຮອດວັນພະຫັດ ເມື່ອວັນເສົາວານນີ້ ບັນດາລັຖມຸນຕຣີຕ່າງປະເທດຂອງສະມາຄົມອາ ຊຽນ ໄດ້ທຳການປະນາມຢ່າງແຂງຂັນ ຕໍ່ເຫດການວາງລະເບີດ ເມື່ອ ວັນສຸກຜ່ານນີ້ທີ່ກຸງຢາກາຕ້າ ໃນຖະແລງການຮ່ວມສະບັບນຶ່ງ ບັນດາ ລັຖມຸນຕຣີຕ່າງປະເທດ ໄດ້ປະນາມການກະທຳທີ່ເຮັດໃຫ້ຜູ້ຄົນທີ່ບໍ່ມີ ຄວາມຜິດໃດໆໄດ້ຮັບບາດເຈັບແລະເສຍຊີວິດ ແລະພ້ອມດຽວກັນ ກໍໄດ້ສະແດງຄວາມສະນັບສະນຸນ ຕໍ່ຄວາມພະຍາຍາມຂອງລັຖບານອິນ ໂດນີເຊຍ ທີ່ຈະນຳເອົາຕົວຜູ້ກໍ່ເຫດ ມາດຳເນີນຄະດີໃຫ້ໄດ້ນັ້ນ